Návrh rozhodnutie Rady o uzatvorení Dohody medzi Európskou úniou a Islandskou republikou a Nórskym kráľovstvom o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001 /* KOM/2009/0704 v konečnom znení - NLE 2009/0189 */





[pic] | EURÓPSKA KOMISIA | Brusel, 17.12.2009 KOM(2009)704 v konečnom znení 2009/0189 (NLE) Návrh ROZHODNUTIE RADY o uzatvorení Dohody medzi Európskou úniou a Islandskou republikou a Nórskym kráľovstvom o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001 DÔVODOVÁ SPRÁVA KONTEXT NÁVRHU Cieľom dohody [Ú. v. EÚ L 26, 29.1.2004] je zlepšiť justičnú spoluprácu v trestných veciach medzi členskými štátmi Európskej únie a Islandom a Nórskom prostredníctvom uplatňovania určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001 na Island a Nórsko. Účelom Dohovoru z 29. mája 2000 o vzájomnej pomoci v trestných veciach je podporiť a modernizovať spoluprácu medzi justičnými, policajnými a colnými orgánmi prostredníctvom doplnenia ustanovení a uľahčenia uplatňovania Dohovoru Rady Európy o vzájomnej pomoci v trestných veciach z roku 1959 a jeho protokolu z roku 1978, Dohovoru z roku 1990, ktorým sa uplatňuje Schengenská dohoda, a Dohody štátov Beneluxu z roku 1962. Dohovor je doplnený protokolom vypracovaným Radou v súlade s článkom 34 Zmluvy o Európskej únii [Ú. v. ES C 326, 21.11.2001], v ktorom sa stanovujú doplňujúce opatrenia, ako sú žiadosti o informácie o bankových transakciách, na účely boja proti trestnej činnosti všeobecne, a najmä proti organizovanej trestnej činnosti. Podpísanie Dohody medzi Európskou úniou a Islandskou republikou a Nórskym kráľovstvom o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001 bolo schválené Radou v jej rozhodnutí zo 17. decembra 2003 na základe článkov 24 a 38 Zmluvy o Európskej únii. Dohoda sa ešte neuzatvorila a nenadobudla platnosť. S nadobudnutím platnosti Lisabonskej zmluvy 1. decembra 2009 sa postupy, ktoré má Európska únia uplatňovať na tento účel, riadia článkom 218 Zmluvy o fungovaní Európskej únie. Dohoda bola podpísaná už pred šiestimi rokmi, a preto by sa teraz mala čo najskôr uzatvoriť. V článku 218 ods. 6 písm. a) Zmluvy o fungovaní Európskej únie sa stanovuje, že v prípade dohôd týkajúcich sa oblastí, na ktoré na vzťahuje riadny legislatívny postup, Rada prijíma rozhodnutie o uzatvorení dohody po získaní súhlasu Európskeho parlamentu. Komisia preto odporúča Rade, aby po získaní súhlasu Európskeho parlamentu prijala rozhodnutie o uzatvorení Dohody medzi Európskou úniou a Islandskou republikou a Nórskym kráľovstvom o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001. 2009/0189 (NLE) Návrh ROZHODNUTIE RADY o uzatvorení Dohody medzi Európskou úniou a Islandskou republikou a Nórskym kráľovstvom o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001 RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 82 ods. 1 písm. d), v spojení s jej článkom 218 ods. 6 písm. a), so zreteľom na návrh Komisie, so zreteľom na súhlas Európskeho parlamentu, keďže: 1. Rada 19. decembra 2002 poverila predsedníctvo Rady, ktorému pomáha Komisia, aby začalo rokovania o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001. 2. V súlade s rozhodnutím Rady 2004/79/ES zo 17. decembra 2003 bola Dohoda medzi Európskou úniou a Islandskou republikou a Nórskym kráľovstvom o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001 podpísaná ...., s výhradou jej uzavretia k neskoršiemu dátumu. 3. Dohoda ešte nebola uzavretá. S nadobudnutím platnosti Lisabonskej zmluvy 1. decembra 2009 sa postupy, ktoré má Európska únia uplatňovať na tento účel, riadia článkom 218 Zmluvy o fungovaní Európskej únie. 4. Dohoda by sa mala uzatvoriť. 5. [V súlade s článkom 3 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý tvorí prílohu k Zmluve o Európskej únii a Zmluve o fungovaní Európskej únie, Spojené kráľovstvo a Írsko oznámili svoje želanie zúčastniť sa na prijatí tohto rozhodnutia.] 6. V súlade s článkami 1 a 2 Protokolu č. 22 o postavení Dánska, ktorý tvorí prílohu k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia a nie je viazané dohodou ani nepodlieha jej uplatňovaniu, PRIJALA TOTO ROZHODNUTIE: Článok 1 Týmto sa uzatvára Dohoda medzi Európskou úniou a Islandskou republikou a Nórskym kráľovstvom o uplatňovaní určitých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a jeho protokolu z roku 2001[1]. Znenie dohody, ktorá sa má uzatvoriť, je pripojené k tomuto rozhodnutiu. Článok 2 Predseda Rady určí osobu splnomocnenú pristúpiť v mene Európskej únie k informovaniu stanovenému v článku 6 ods. 1 dohody s cieľom vyjadriť súhlas Európskej únie, aby bola viazaná dohodou. Článok 3 Toto rozhodnutie nadobúda účinnosť dňom jeho prijatia. Uverejňuje sa v Úradnom vestníku Európskej únie . Dátum nadobudnutia platnosti dohody sa uverejňuje v Úradnom vestníku Európskej únie. V Bruseli Za Radu [predseda] [1] Ú. v. EÚ L 26, 29.1.2004, s. 3.